Organizatorii de la Indian Wells abia așteaptă revenirea Simonei Halep
După câștigarea procesului la TAS, și reducerea suspendării de la 4 ani la 9 luni, Simona Halep poate juca din nou. Sportiva noastră nu a mai jucat un meci oficial din august 2022.
Binevenit este faptul că organizatorii de la Indian Wells (BNP Paribas Open) i-au transmis deja un mesaj Simonei, imediat după decizia TAS.
Într-o postare pe conturile de socializare, reprezentanții turneului, eveniment Masters 1000 în turneul masculin și un eveniment WTA 1000 în turneul feminin, i-au spus că abia așteaptă să o revadă.
"Bine ai revenit, Simona! Abia așteptăm să te vedem la anul" a fost mesajul postat pe contul de X al turneului american.
Welcome back, @Simona_Halep 👋
— BNP Paribas Open (@BNPPARIBASOPEN) March 5, 2024
Simona a câștigat în 2015 acest turneu
Turneul de la Indian Wells va începe pe 6 martie și se va încheia pe 17 martie 2024. În 2015, Simona Halep a câștigat competiția aici.
Cu toate acestea, ea nu va putea participa anul acesta. Potrivit organizatorilor, anul acesta, campioana de la US Open 2021, Emma Răducanu, este cap de afiș pe lista jucătoarelor care au primit wild-card-uri pe tabloul principal la BNP Paribas Open 2024.
Alături de ea se vor afla fostul număr 1 mondial și de două ori finalistă de Grand Slam, Karolina Pliskova, alături de campioana ediției din 2021, Paula Badosa.
Dar pentru Simona sunt multe alte turnee unde poate să facă revenirea pe terenul de joc.
Chiar dacă nu va participa anul acesta, Simona Halep are multe alte opțiuni
Simona Halep are multe alte opțiuni odată cu debutul sezonului pe zgură din aprilie. Ea ar fi avut șanse să primească un wild card la turneul de tenis din Stuttgart (Germania), având o legătură specială cu organizatorii de acolo.
Ea a jucat aici de mai multe ori, dar din păcate, verdictul TAS a durat ceva mai mult. Aici a fost deja anunțată lista participanților la marea competiție.
Ulterior, la finalul lunii aprilie are loc turneul de la Madrid. Simona a avut succes în anii precedenți la acesta, triumfând în edițiile din 2016 și 2017.
Urmează apoi competițiile de la Roma, Rolan Garros, Wimbledon și Jocurile Olimpice de la Paris.